Jumătate dintre aceste magazine din România se închid, după ce au fost preluate de un mare retailer
Jumătate din magazinele de proximitate preluate de Carreforur de la Cora vor fi închise, a comunicat retailerul francez, care a finalizat achiziția Cora din România.
Carrefour va închide definitiv aproape jumătate din micile magazine abia preluate de la Cora, a transmis retailerul francez într-o poziție oficială către profit.ro
"Într-o piață dinamică precum cea a retailului, încercăm să ne adaptăm rapid nevoilor în continuă schimbare ale clienților noștri. Tocmai de aceea, un plan de expansiune solid impune o analiză riguroasă a actualei rețele de magazine și, câteodată, trebuie să luăm decizia de a renunța la magazinele ineficiente sau să schimbăm locația, pentru a putea explora noi opțiuni, mai potrivite cerințelor de astăzi. Scopul nostru final este de a le oferi clienților o experiență optimă atunci când aleg să facă cumpărături în Carrefour. În acest sens, după o analiză riguroasă, cele patru magazine cora Urban, respectiv cora Urban Moșilor (Calea Moșilor 284), cora Urban Ștefan cel Mare (Șoseaua Ștefan cel Mare 58), cora Urban Rebreanu (str. Liviu Rebreanu 13) și cora Urban Giurgiului (Șoseaua Giurgiului 127), vor fi închise permanent. Echipa va rămâne în cadrul companiei și va fi relocată către alte magazine din rețeaua noastră, ulterior închiderii și fără întreruperi de activitate", se arată în comunicatul Carrefour.
Cele 10 hipermarketuri achiziționate de la Cora vor rămâne deschise, pe cât posibil, pe parcursul procesului de rebranding, anunțase anterior retailerul francez.